
    side 5
  

  
			Forord

			Forskningsfeltet bedømmings- og beslutningspsykologi (judgment and decision making) er litt av en gjøkunge. Psykologer med en svakhet for tall og statistikk la egget i økonomenes reir. Avkommet vokste raskt og lignet lite på sine ufrivillige vertsfamilier. «Bare psykologer kunne finne på noe sånt», var en av deres tidlige reaksjoner, og det var ikke ment som en kompliment. Men i de siste tjue årene har tonen blitt en annen, og gjøken har fått hedersnavnet atferdsøkonomi i noen kretser.

			På det psykologiske kontinent befinner bedømmings- og beslutningspsykologien seg i skjæringsfeltet mellom kognitiv psykologi, som fokuserer på persepsjon og tenkning, organisasjonspsykologi, hvor ledelse trer frem som favoritt, og sosialpsykologi, som i de siste femti år er blitt ganske kognitiv den også, når den tar for seg hvordan mennesker oppfatter seg selv og andre.

			Det etter min oppfatning mest spennende ved denne forskningen er interessen den har vakt hos fagfolk som befinner seg utenfor psykologien, i administrative fag, samfunnsfag, medisinske fag, økonomi­fag, juridiske fag, hos planleggere, forbrukerforskere, språkforskere, klimaforskere, filosofer, militære … For folk på disse områdene har et felles anliggende, de må forholde seg til egne og andres skjønns­messige vurderinger, og håper at beslutningstakere kan tenke rasjonelt og opptre konsekvent, men erfarer til stadighet at dette ikke er problemfritt. De innser at aksjekurser, planleggingsfadeser, politiske beslutninger, risikovurderinger, innsamlingskampanjer og fotball­resultater har atskillig med «psykologi» å gjøre, men hvilken psykologi? BB-psykologien har noen svar å tilby.

			Vi har hittil manglet en kortfattet introduksjon og oversikt over dette faget på norsk (det fins knapt nok på engelsk). For å finne ut side 6 av BB-psykologien er man henvist til internasjonale bestselgere som Tenke, fort og langsomt av nobelprisvinneren og psykologen Daniel Kahneman, eller velmenende bøker innen ledelseslitteraturen som gir råd og anekdoter om god og mindre god beslutningstaking. Jeg har selv bidratt med Terningen er rund, som handler om bedømmelser, i stor grad eksemplifisert fra egen forskning. Den foreliggende boken har til hensikt å dekke et bredere felt (beslutninger er også med), men gjør det til gjengjeld atskillig kortere.

			Ikke bare er boken kort. Delkapitlene er enda kortere, på bare to, tre sider. Det gjør dem snarleste og lette å hoppe rundt i, mellom, eller over. Til sammen er de ment å gi assorterte smakebiter på dette ganske mangfoldige feltet, med særlig vekt på grunnleggende spørsmål, som forholdet mellom det normative og det deskriptive, forståelse og formidling av sannsynligheter, samt noen snertne paradokser.

			Min egen bakgrunn er i kognitiv psykologi og sosialpsykologi som jeg har undervist om og forsket på i minst halvannen mannsalder. Jeg synes fortsatt at folks oppfatninger av hva som er en god beslutning, hva som er sannsynlig, usannsynlig eller sikkert, er tankevekkende, og lurer stadig på hvor de tar det fra. Kanskje kan jeg få en og annen leser med meg på å lure.

			Jeg har noen å takke. Nikolai Fjeld i Fagbokforlaget først og fremst, som oppfordret meg til å skrive denne boken og har tatt konsekvens­ene av det på oppmuntrende og stødig måte. Min kjære Anne Marie, som skjønner at ektemannen har det best når han får sitte helgen lang og revidere manus (det hender at hun har det slik, hun også). Tidligere kolleger som fortsatt lar meg være med på prosjekter, fagfellevurderinger og skriverier. Av disse, i særklasse Marie Juanchich, som samler data i et tempo som vil kreve at det ikke varer lenge før det kan bli aktuelt med nyskriving av enkelte kapitler.

			Karl Halvor Teigen

			Oslo, september 2024

